钦定古今图书集成/明伦汇编/宫闱典/第089卷 > 合浦公主 下嫁房遗爱
## 钦定古今图书集成/明伦汇编/宫闱典/第089卷 > 合浦公主 下嫁房遗爱

按《唐书公主列传》：“合浦公主，始封高阳，下嫁房元龄
子遗爱，主，帝所爱，故礼异它婿。主负所爱而骄，遗直
以嫡当拜银青光禄大夫，让弟遗爱，帝不许。元龄卒，
主导遗爱异赀，既而反谮之。遗直自言，帝痛让主，乃
免。自是稍疏外，主怏怏。会御史劾盗，得浮屠辩机金
宝神枕，自言主所赐。初，浮屠庐主之封地，会主与遗
爱猎，见而悦之，具帐其庐，与之乱，更以二女子从遗
爱，私饷亿计。至是，浮屠殊死，杀奴婢十馀，主益望帝
崩，无哀容。”又浮屠智勗迎占祸福，惠弘能视鬼，道士
李晃、高医皆私侍主。主使掖廷令陈元运伺宫省禨
祥，步星次。永徽中，与遗爱谋反，赐死，显庆时追赠。
按《房元龄传》，元龄次子遗爱，诞率无学，有武力。尚高
阳公主，为右卫将军。公主，帝所爱，故礼与他婿绝。主
骄蹇，疾遗直任嫡，遗直惧，让爵，帝不许。主稍失爱，意
怏怏。与浮屠辩机乱，帝怒，斩浮屠，杀奴婢数十人，主
怨望，帝崩，哭不哀。高宗时，出遗直汴州刺史，遗爱房
州刺史。主又诬遗直罪，帝敕长孙无忌鞫治，乃得主
与遗爱反状，遗爱伏诛，主赐死。遗直以先勋免，贬铜
陵尉，诏停配享。